แรงงานดันบริโภคเริ่มฟื้นตัว
ธปท.เผยการบริโภคภาคเอกชนเริ่มขยับ หลังแรงงานเริ่มย้ายออกนอกภาคเกษตร
1 ส.ค. 2558

ธปท.เผยการบริโภคภาคเอกชนเริ่มขยับ หลังแรงงานเริ่มย้ายออกนอกภาคเกษตร
นางรุ่ง มัลลิกะมาส ผู้อำนวยการอาวุโส สายนโยบายการเงิน ธนาคารแห่งประเทศไทย (ธปท.) เปิดเผยว่า ภาวะเศรษฐกิจเดือน มิ.ย.ที่ผ่านมา เศรษฐกิจยังฟื้นตัวอย่างค่อยเป็นค่อยไป  การบริโภคภาคเอกชนในกลุ่มสินค้าจำเป็นและหมวดบริการ ขยายตัวเพิ่มเล็กน้อยที่ 0.9% จากเดือนก่อนหน้าที่ 0.1% เป็นผลมาจากแรงงานภาคเกษตรย้ายไปสู่ภาคการก่อสร้างทำให้มีรายได้มาใช้จ่ายพยุงกำลังซื้อในประเทศได้บางส่วน
ขณะที่การส่งออกเดือน มิ.ย. ลดลงเกือบทุกหมวด โดยรวมลดลง 8.9% เป็นผลมาจากเศรษฐกิจจีนที่ชะลอทำให้ภาวะการค้าในภูมิภาคซบเซา ความต้องการซื้อทั้งในและต่างประเทศยังไม่เข้มแข็ง ทำให้ภาคธุรกิจลดการผลิตควบคู่ไปกับการระบายสินค้าคงคลัง สอดคล้องกับการลงทุนที่ยังมีไม่มาก
ทั้งนี้ การลงทุนในเดือน มิ.ย. ขยายตัว 0.2% จากเดือนก่อนที่ 0% เพราะส่วนใหญ่เป็นเพียงการซ่อมแซมและปรับปรุงประสิทธิภาพการผลิต การลงทุนส่วนใหญ่ยังเลื่อนออกไปก่อนเพื่อรอความชัดเจนทางเศรษฐกิจ แต่การนำเข้าเดือนนี้ขยายตัว 0.3% จากเดือนก่อนติดลบ 20.3%
นางรุ่ง กล่าวว่า แรงขับเคลื่อนหลักของเศรษฐกิจช่วงนี้มาจากภาคการท่องเที่ยวที่ขยายตัวจากระยะเดียวกันปีก่อนถึง 53.1% และการใช้จ่ายภาครัฐที่เพิ่มขึ้นจากเดือนก่อนตามการซื้อสินค้าและบริการ รวมทั้งการลงทุนโครงการขนาดเล็ก พยุงเศรษฐกิจในภาพรวมให้ยังขยายตัวต่อไปได้
ด้านเสถียรภาพเศรษฐกิจยังดี การว่างงานต่ำ อัตราเงินเฟ้อทั่วไปพ้นจุดต่ำสุดไปแล้วและหดตัวน้อยลงจากราคาอาหารสดและพลังงานที่ปรับเพิ่มขึ้นเดือนนี้อยู่ที่ติดลบ 1.07% จากเดือนก่อนที่ลบ 1.27% ส่วนเงินเฟ้อพื้นฐานทรงตัวที่ 0.94%
“เศรษฐกิจยังฟื้นตัวได้ แต่ช้าโดยปีนี้อัตราการเติบโตทางเศรษฐกิจ (จีดีพี) ปีนี้อาจจะโตต่ำกว่า 3% เล็กน้อย หรือใกล้เคียง 3% เพราะส่งออกโอกาสหดตัวมากกว่าคาดไว้ที่ลบ 1.5% แถมในครึ่งปีหลังเศรษฐกิจมีปัจจัยลบมากกว่าปัจจัยบวก ส่วนปัญหาภัยแล้งจะดีขึ้นหรือไม่หลังฝนเริ่มตกยังเป็นเรื่องที่ต้องติดตามดูต่อไป” นางรุ่ง กล่าว